উৎসবের মরসুম শুরুর আগে লোকসভা ভোটে দলের রণকৌশল স্পষ্ট করে দেবেন মমতা বন্দ্যোপাধ্যায়। সেই লক্ষ্যে সেপ্টেম্বরের প্রথম সপ্তাহে কোর কমিটির বৈঠকে বসছে তৃণমূল। বিজেপি-বিরোধী দলগুলিকে নিয়ে জাতীয়স্তরে জোটের কথা আগেই ঘোষণা করেছে তৃণমূল। কংগ্রেস সহ সমমনোভাবাপন্ন দলগুলিকে এক মঞ্চে হাজির করতে আগামী জানুয়ারি মাসে ব্রিগেডে সমাবেশ করবেনও বলেও জানিয়ে দিয়েছেন তৃণমূলনেত্রী। এই প্রেক্ষাপটে মাস আটেক আগেই দলে নির্বাচনী সুর বেঁধে দিতে চাইছেন তিনি। নির্বাচনী প্রস্তুতি নিয়ে সংগঠনের পদাধিকারী ও জনপ্রতিনিধিদের কর্তব্যও নির্দিষ্ট করে দেওয়া হবে বৈঠকে। বুথ পর্যায়ে দলের পদাধিকারীদের নির্দিষ্ট কাজ থাকে। দলীয় নেতৃত্ব তা ঝালিয়ে নিতে চান। একাধিক কারণে লোকসভা ভোট তৃণমূলের জন্য গুরুত্বপূর্ণ। রাজ্যে বিজেপি’র উত্থান রুখে দেওয়ার পাশাপাশি দিল্লিতে দলের গুরুত্ববৃদ্ধির সুযোগ তৈরি করতে হবে তৃণমূলকে। সেই কারণে নির্দিষ্ট মেয়াদের অনেক আগেই সাংগঠনিক প্রস্তুতি শুরু করে দিতে চাইছেন মমতা। কংগ্রেসের সঙ্গে সম্পর্ক কী হবে, এবং সেই সম্পর্কের ভিত্তিতে এ রাজ্যেই বা দলের অবস্থান কী হবে, তার ইঙ্গিত পাওয়া যাবে বলে মনে করা হচ্ছে। তাই পুজোর মরসুমে ‘ঢুকে’ পড়ার আগেই দলের সব স্তরের কাজ নির্দিষ্ট করে দেওয়ার পরিকল্পনা করা হয়েছে। লোকসভা নির্বাচনকে সামনে রেখে জানুয়ারি মাসে ব্রিগেড সমাবেশের কথা ঘোষণা করে রেখেছেন তৃণমূলনেত্রী।